ราคาน้ำมันดิบพุ่ง หุ้นกลุ่มพลังงานจะวิ่งได้ไกลแค่ไหน
ความตึงเครียดในตะวันออกกลาง ทำให้ราคาน้ำมันดิบปรับตัวขึ้นแรง หุ้นกลุ่มพลังงานของไทยวิ่งขึ้นตาม
5 ม.ค. 2563

ความตึงเครียดในตะวันออกกลาง ทำให้ราคาน้ำมันดิบปรับตัวขึ้นแรง หุ้นกลุ่มพลังงานของไทยวิ่งขึ้นตาม 
สถานการณ์ความตึงเครียดในตะวันออกกลาง ส่งผลให้ราคาน้ำมันดิบในตลาดโลกปรับตัวเพิ่มขึ้นสูงสุดในรอบ 3 เดือนครึ่ง เนื่องจากหลายฝ่ายมีความกังวลว่าจะมีเหตุการณ์ที่ยืดเยื้อเกิดขึ้นจากการตอบโต้ของทั้งสองฝ่าย ขณะเดียวกันเหตุการณ์ดังกล่าวได้ส่งผลบวกต่อตลาดหุ้นไทย เนื่องจากหุ้นกลุ่มพลังงานมีน้ำหนักในตลาดหุ้นโดยรวมกว่า 20%
ขณะที่สัญญาน้ำมันดิบ WTI ส่งมอบเดือนก.พ.63 ปิดตลาดเมื่อวันศุกร์ ( 3 ม.ค.63) พุ่งขึ้น 1.87 ดอลลาร์ หรือ 3.1% ที่ระดับ 63.05 ดอลลาร์/บาร์เรล และสัญญาน้ำมันดิบเบรนท์ส่งมอบเดือนมี.ค.ปิดพุ่งขึ้น 2.35 ดอลลาร์ หรือ 3.6% ที่ระดับ 68.60 ดอลลาร์/บาร์เรล
จะเห็นได้ว่าเปิดปีใหม่มานักวิเคราะห์ต่างชูธีมการลงทุนหุ้นกลุ่มพลังงาน โรงกลั่น และ ปิโตรเคมี เช่น บล.ยูโอบี เคย์เฮียน ยังแนะนำทยอยซื้อสะสมหุ้น PTTEP, PTTGC, TOP, SPRC และ IVL ซึ่งเป็นหุ้นที่อิงกับปัจจัยต่างประเทศ จากผ่อนคลายลงของสงครามทางการค้า โดยการลงนามข้อตกลงการค้าเฟสแรกระหว่างสหรัฐ-จีนจะมีขึ้นในวันที่ 15 ม.ค.63 และความตึงเครียดในตะวันออกกลาง
อย่างไรก็ตาม บล. ฟิลลิป (ประเทศไทย) คาดว่าสถานการณ์ดังกล่าวถือเป็นปัจจัยบวกต่อตลาดหุ้นไทยเพียงระยะสั้น และต้องจับตาสถานการณ์อย่างใกล้ชิดว่าทั้งสองประเทศจะมีมาตราการออกมาตอบโตอย่างไรบ้าง ซึ่งหลายฝ่ายมีความกังวลว่าอาจจะยืดเยื้อ ดังนั้น จึงอาจจะทำให้เกิดการชะลอ หรือหลีกเลี่ยงการลงทุนในสินทรัพย์เสี่ยงประเภทหุ้น ซึ่งเบื้องต้นจะเห็นได้จากการที่ราคาทองคำปรับตัวเพิ่มขึ้น
บล.หยวนต้า (ประเทศไทย) ระบุว่า เหตุการณ์ความไม่สงบในตะวันออกกลาง ส่งผลให้ราคาน้ำมันในตลาดโลกปรับตัวเพิ่มมากกว่า 3 % และในขณะเดียวกันส่งผลให้ราคาทองคำปรับตัวเพิ่มขึ้นกว่า 1.4%
มุมมองที่บล.หยวนต้า มีต่อหุ้นกลุ่มพลังงาน คาดว่าช่วงสั้นจะได้รับข่าวดีจากราคาน้ำมันที่จะปรับตัวขึ้น แต่อย่างไรก็ตามยังคงต้องติดตามในระยะถัดไปว่าจะมีการตอบโต้อย่างไรบ้าง และนักลงทุนจะชะลอการลงทุนในสินทรัพย์เสี่ยง หันไปลงทุนในสินทรัพย์ปลอดภัย เช่น ทองคำ
บล.ซีจีเอส-ซีไอเอ็มบี คาดว่าหุ้นไทยแกว่งตัวในกรอบ 1,600-1,605 จุด จากแรงหนุนหุ้นในกลุ่มพลังงาน หลังราคาน้ำมันดิบปรับขึ้นไปที่ 68 ดอลลาร์/บาเรล จากความกังวลสถานการณ์ความไม่สงบในตะวันออกกลาง โดยคาดว่าราคาน้ำมันดิบในตลาดโลกจะพุ่งขึ้นไปที่ 70 ดอลลาร์/บาเรล